Diari Oficial de la Generalitat Valenciana


Sumari del DOGV 2814, del 26-08-1996 (1996/839055)

DECRET 138/1996, de 16 de juliol, del Govern Valencià, pel qual s'aprova el Reglament del Consell Jurídic Consultiu de la Comunitat Valenciana.
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/07/16/138**

### Versions

 19/01/2016 - Actualitat  09/11/2005 - 18/01/2016  Text inicial: 27/08/1996 - 08/11/2005 

### Dades del document

Número de DOGV
:   2814

Data del DOGV
:   26-08-1996

Secció del DOGV
:   DISPOSICIONS GENERALS

Número del document
:   1996/839055


Data del document
:   16-07-1996

Organisme emissor
:   Presidència de la Generalitat

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 19.01.2016 - 28.03.2019**

 

**Decret 138/1996, de 16 de juliol, del Govern Valencià, pel qual s’aprova el Reglament del Consell Jurídic Consultiu de la Comunitat Valenciana.**

 

[**(DOGV núm. 2814 de 26.08.1996)**](http://www.dogv.gva.es/datos/1996/08/26/pdf/1996_839055.pdf) **Ref. 1642/1996**

 

La Llei de la Generalitat Valenciana 10/1994, de 19 de desembre, va crear el Consell Jurídic Consultiu de la Comunitat Valenciana com a òrgan consultiu suprem del Govern Valencià i de la seua administració i, si s'escau, de les administracions locals radicades en aquest àmbit territorial, amb la finalitat de vetlar pel compliment de la Constitució, de l'Estatut d'Autonomia i de la resta de l'ordenament jurídic, com a garantia per a l'administració i per als ciutadans, i dotat d'independència i d'objectivitat.

La disposició final primera de l'esmentada Llei 10/1994 habilita el Govern Valencià per tal que, a proposta del Consell Jurídic Consultiu, aprove el reglament d'aquest òrgan consultiu.

El Consell Jurídic Consultiu, en la reunió del proppassat dia 9 de juliol de 1996, va acordar lliurar el text de l'esmentat reglament al Govern Valencià per a l'aprovació.

En conseqüència, a proposta del Consell Jurídic Consultiu i amb la deliberació prèvia del Govern Valencià en la reunió del dia 16 de juliol de 1996,

 

DECRETE

 

**Article únic**

Aprovar el Reglament del Consell Jurídic Consultiu de la Comunitat Valenciana, contingut en l'annex d'aquest decret.

 

DISPOSICIÓ FINAL

 

Aquest decret vigirà l'endemà de la seua publicació en el Diari Oficial de la Generalitat Valenciana.

 

Valencia, 16 de juliol de 1996

 

El presidente de la Generalitat Valenciana,

EDUARDO ZAPLANA HERNÁNDEZ-SORO

 

 

Reglament del Consell Jurídic Consultiu de la Comunitat Valenciana

 

TÍTOL I. Disposicions generals

 

**Article 1** ****[1]****

El Consell Jurídic Consultiu és l'òrgan consultiu suprem del Consell de la Generalitat i de la seua administració i, si és procedent, de les administracions locals radicades a la Comunitat Valenciana (article 1.1 de la llei).

També ho és de les universitats públiques de la Comunitat Valenciana i de la resta d'entitats i corporacions de dret públic no integrades en l'administració del Consell de la Generalitat.

El Consell Jurídic Consultiu té la seu a la ciutat de Valencia.

 

**Article 2**

El Consell Jurídic Consultiu exerceix les seues funcions amb autonomia orgànica i funcional, a fi de garantir-ne l'objectivitat i independència, la tutela de la legalitat i l'estat de dret.

No forma part de l'administració activa ni està integrat en cap de les conselleries o altres organismes o entitats de la comunitat autònoma; precedeix qualsevol altre òrgan consultiu autonòmic i substitueix, en els mateixos termes, el Consell d'Estat, tret d'aquells casos que expressament estiguen reservats a aquest darrer.

 

**Article 3**

El Consell Jurídic Consultiu vetlarà per l'observança de la Constitució, l'Estatut d'Autonomia de la Comunitat Valenciana i la resta de l'ordenament jurídic, i fonamentarà els seus dictàmens en el seu conjunt normatiu.

Excepcionalment, es valoraran aspectes d'oportunitat i conveniència, si així ho sol·licita expressament l'autoritat consultant.

El president del Consell podrà posar de manifest a l'autoritat consultant la conveniència de dictaminar sobre l'oportunitat, i en aquest cas quedarà interromput el termini per a emetre dictamen.

 

**Article 4**

La consulta al Consell Jurídic Consultiu serà preceptiva en els supòsits establerts en la llei i en altres normes del mateix rang, i facultativa en els altres casos.

 

**Article 5**

Els dictàmens del Consell Jurídic Consultiu no seran vinculants, tret que les lleis disposen el contrari.

Els assumptes sobre els quals haja dictaminat el Consell Jurídic Consultiu no podran ser remesos a informe de cap altre òrgan de l'administració de la Generalitat Valenciana ni de cap altra administració, tret que la llei expressament ho establesca.

 

**Article 6**

Les disposicions i resolucions de l'administració sobre assumptes dictaminats pel Consell Jurídic Consultiu, expressaran si són adoptats d'acord amb el seu dictamen o se n'aparten. En el primer cas s'usarà la fórmula «Conforme amb el Consell Jurídic Consultiu»; en el segon, s'emprarà «Oït el Consell Jurídic Consultiu» .

Quan la disposició o resolució s'aparte del dictamen del Consell, però es conforme enterament d'acord amb algun vot particular, es podrà emprar la fórmula «Oït el Consell Jurídic Consultiu i d'acord amb el vot particular formulat pel president, conseller o consellers...».

 

**Article 7**

L'autoritat consultant comunicarà al Consell Jurídic Consultiu, en el termini dels quinze dies següents a l'adopció, les resolucions o disposicions generals aprovades seguidament a la consulta.

El secretari general comunicarà al conseller-ponent que haguera examinat l'assumpte, les resolucions o disposicions adoptades «Oït el Consell Jurídic Consultiu», per tal que elabore un informe escrit en què s'especifiquen les diferències de criteri entre el dictamen i la resolució o disposició. El conseller retrà compte del seu informe al Consell, el qual acordarà allò pertinent. L'informe esmentat serà remès a l'arxiu per a la seua incorporació a la còpia del dictamen corresponent.

 

**Article 8**

Quan en el despatx d'algun assumpte s'haja omès indegudament l'audiència al Consell, el seu president ho farà saber a qui corresponga i, en tot cas, al president de la Generalitat Valenciana, perquè aquest ho faça saber a l'autoritat corresponent.

 

**Article 9**

El president, els consellers, el secretari general, els lletrats i tot el personal del Consell, estaran obligats a guardar secret sobre les propostes i els dictàmens mentre els expedients dels quals formen part no estiguen resolts, i sempre sobre les deliberacions hagudes i els vots emesos. Això no obsta la publicació de la Doctrina Legal del Consell Jurídic Consultiu en els termes previnguts en l'article 78 d'aquest reglament.

 

**Article 10**

Els membres del Consell tenen l'obligació d'inhibir-se del coneixement dels assumptes en què tinguen interès o que afecten persones físiques o jurídiques amb les quals estiguen o hagen estat units per vincles professionals o de parentiu.

La inhibició d'un conseller haurà de fer-se per escrit, dirigit al president, abans de la discussió de l'assumpte, o verbalment en donar-ne compte en la secció, comissió o ple, cosa que es reflectirà en l'acta.

Si es plantejaren dubtes i discrepàncies sobre si ha d'inhibir-se o no algun conseller, decidirà el ple del Consell en la pròpia sessió o en una d'independent, anterior a la deliberació sobre l'assumpte, segons decidisca el president del Consell.

 

**Article 11**

El Consell Jurídic Consultiu sotmetrà la seua gestió econòmica a la Sindicatura de Comptes de la Generalitat Valenciana.

 

TÍTOL II. Composició del Consell Jurídic Consultiu

 

Secció primera. Composició del Consell

 

**Article 12** ****[2]****

El Consell Jurídic Consultiu és constituït pel president, els consellers nats i un nombre de quatre consellers electes. Estarà assistit per la Secretaria General, que actuarà amb veu però sense vot (article 3.1 de la llei).

 

**Article 13**

El president i els altres membres del Govern Valencià podran assistir a les sessions del Consell per tal d'informar davant d'aquest quan ho consideren adient.

 

**Article 14** ****[3]****

El president i els consellers electes seran nomenats per un període de cinc anys, i podran ser confirmats fins a un màxim de tres períodes (article 3.2 de la llei).

El president i els consellers electes i el secretari general, abans de prendre possessió del seu càrrec, hauràn de jurar o prometre fidelitat a la Constitució, a l'Estatut d'Autonomia de la Comunitat Valenciana i a les institucions de govern valencianes, davant el president de la Generalitat, d'acord amb la fórmula següent: "Jure, o promet, per la meua consciència i honor que exerciré el càrrec de president (o conseller, o secretari general) del Consell Jurídic Consultiu de la Comunitat Valenciana, amb fidelitat a la Constitució, a l'Estatut d'Autonomia, a la resta de l'ordenament jurídic i a les instituciones de govern valencianes i guardaré secret de les deliberacions del Consell, actuant en tot moment, amb independència i objetivitat per a millor servici al poble valencià.

Els consellers nats asquiriran tal condició de manera immediata al cessar com a presidents de la Generalitat, sempre que no incórreguen en causa d'incompatibilitat. ****[4]****

 

**Article 15** ****[5]****

Els membres del Consell estaran sotmesos al règim d'incompatibilitat establit amb caràcter general per als alts càrrecs de l'administració, amb l'excepció de les activitats docents i investigadores.

El president i els consellers electes seran incompatibles amb tot mandat representatiu, càrrec polític o administratiu, i amb l'acompliment de funcions directives d'un partit polític, sindicat o associació patronal (article 6.3 de la llei).

Els consellers nats seran incompatibles amb l'exercici de qualsevol lloc de respon-sabilitat executiva en les administracions públiques, i quan concórreguen els supòsits d'incompatibilitat legalment previstos.

Tots els membres del Consell estaran obligats a presentar en la Secretaria General una declaració jurada de no trobar-se sotmesos a causa d'incompatibilitat, expressant quines altres activitats pretenen compatibilitzar amb l'exercici de la seua funció en el Consell, i tindran l'obligació de renovar eixa declaració si es produïxen alteracions de la situació existent.

Quan un funcionari siga nomenat president, conseller o secretari general, se'l declararà, si és procedent, en situació de servicis especials.

En l'aplicació de les incompatibilitats es tindrà especial consideració del caràcter d'administració no activa del Consell.

Les activitats de caràcter privat no subjectes a retribució seran compatibles si no afecten interessos susceptibles de dictamen preceptiu.

 

**Article 16** ****[6]****

El president i els membres del Consell, durant el període del seu mandat, són inamovibles i només podran cessar en la seua condició:

1. Per defunció.

2. Per renúncia.

3. Per extinció del mandat.

4. Per incapacitat o inhabilitació declarades per resolució judicial ferma.

5. Per pèrdua de la condició política de valencià.

6. Per incompatibilitat i incompliment de la seua funció.

Si es produïx algun dels supòsits dels números 1, 2, 3, 4 i 5, la pèrdua de la condició de membre del Consell serà automàtica i comunicada al Consell de la Generalitat, i es procedirà a cobrir, si és procedent, la vacant de conformitat amb el que disposen els articles 4 o 6 de la llei.

El supòsit recollit en l'apartat 6 serà valorat pel Ple del Consell Jurídic Consultiu que, prèvia audiència de l'interessat, adoptarà acord per majoria absoluta i una vegada comunicat al Consell de la Generalitat, es procedirà com en els altres supòsits (article 7 de la llei).

 

**Article 17**

Els membres del Consell Jurídic Consultiu percebran les retribucions que es determinen en el seu pressupost, en la forma que acorde el ple, així com les indemnitzacions per despeses o ajudes addicionals que s'hi establesquen.

Correrà a càrrec del Consell l'abonament de les cotitzacions a la Seguretat Social i a les mutualitats que corresponga, d'aquells membres que, com a conseqüència de la seua dedicació, deixen de prestar el servei o d'exercir la professió que motivava la seua afiliació o pertinença a elles.

Els membres del Consell i la resta del seu personal tindran els drets passius que corresponguen, d'acord amb la legislació vigent.

 

Secció segona. Del president

 

**Article 18**

El president del Consell Jurídic Consultiu serà nomenat lliurement per decret del Govern Valencià, entre professionals i científics que s'hagen distingit en el camp del dret, amb més de deu anys d'exercici professional, o entre persones de prestigi reconegut per la seua experiència en assumptes d'Estat o autonòmics, i que tinguen la condició política de valencians.

En casos de vacant, absència o malaltia, serà substituït pel vicepresident.

 

**Article 19**

Tindrà el tractament d'honorable, que conservarà vitalíciament.

 

**Article 20**

Correspondran al president, a més d'aquelles funcions no atribuïdes a altres òrgans del Consell, les següents:

a) Tenir la representació del Consell.

b) Autoritzar amb la seua signatura els dictàmens emesos pel Consell, així com aquells escrits dirigits al president de la Generalitat Valenciana, als consellers i a la resta d'autoritats.

c) Determinar l'ordre del dia, convocar i presidir les sessions del Consell.

d) Elevar anualment al Govern Valencià una memòria de les activitats del Consell.

e) Adoptar les mesures necessàries per al funcionament del Consell i interpretar aquest reglament.

f) Aprovar motivadament, amb la deliberació prèvia del Ple, l'avantprojecte de pressupost del Consell, per a la seua remissió al conseller d'Economia i Hisenda, a fi que siga inclòs com una secció en els de la Generalitat Valenciana.

g) Autoritzar la despesa, proposar i ordenar els pagaments com a conseqüència de l'execució del pressupost del Consell.

h) Exercir, pel que fa al Consell, les funcions que la legislació d'hisenda de la Generalitat Valenciana atribueix als consellers en relació amb els seus departaments, i seran de la seua incumbència exclusiva les relatives a execució i liquidació del pressupost.

i) Tenir la direcció de tots els serveis del Consell i assumir, respecte d'aquest, les atribucions pròpies dels consellers, d'acord amb la legislació vigent, tret de les que siguen inherents a la condició de membre del Govern Valencià.

 

**Article 21**

Les relacions del Consell Jurídic Consultiu amb l'Estat, les comunitats autònomes i d'altres ens públics es mantindran a través del president de la Generalitat Valenciana o conseller que corresponga, tret de les relacions amb el Consell d'Estat i amb els consells consultius autonòmics, que podran ser directes.

 

**Article 22**

Com a president de les sessions, i a més a més del que estableix l'article 5 de la llei, li correspon:

a) Obrir i cloure les sessions.

b) Dirigir la deliberació i suspendre-la, i concedir o denegar la paraula a qui la demane.

c) Proposar el despatx d'assumptes que no figuren en l'ordre del dia, i retirar els qui requeresquen major estudi.

d) Decidir amb el seu vot de qualitat els empats.

 

**Article 23**

En la direcció del Consell, a més de les assenyalades en l'article 5 de la llei, li correspon:

a) Encapçalar el Consell en els actes corporatius.

b) Autoritzar amb la seua signatura tota comunicació oficial dirigida al Govern Valencià, els seus membres, les Corts Valencianes, altres institucions de la Generalitat Valenciana, el Consell d'Estat i consells consultius autonòmics.

c) Constituir comissions i seccions en els termes previstos en aquest reglament. ****[7]****

d) Rebre jurament o promesa, davant el president de la Generalitat Valenciana, dels consellers i del secretari general, en prendre possessió dels seus càrrecs.

e) Concedir o denegar audiència a les persones directament interessades. L'audiència s'acordarà, d'ofici o a instància de part, mitjançant una resolució, que haurà de ser motivada en cas de denegació. Del seu resultat no serà necessari donar compte a l'autoritat consultant. ****[8]****

f) Reclamar de l'autoritat consultant els antecedents i informes que estime necessaris, d'acord amb l'article 15.1 de la llei.

g) Obtenir, directament o per conducte de l'autoritat consultant, els informes orals o escrits a què es refereix l'article 15.2 de la llei.

h) Designar individualment, a petició del Govern Valencià, un lletrat per a l'exercici de comeses especials i participació en comissions d'estudi sobre qüestions de singular rellevància o interès públic, sempre que resulten adequades a la seua formació.

i) Retre compte al Govern Valencià de les vacants que es produesquen en el Consell.

 

**Article 24**

Com a cap superior de personal, serveis i dependències del Consell, i a més a més del que estableix l'article 5 de la Llei, li correspon:

a) Convocar els processos selectius del personal del Consell.

b) Aprovar, amb la deliberació prèvia del Ple, la relació dels llocs de treball al servei del Consell.

c) Exercir les facultats sobre personal al servei del Consell, segons que disposa la Llei de la Funció Pública Valenciana i aquest reglament.

d) Nomenar els funcionaris de lliure designació i el personal eventual i laboral amb els requisits establerts en les lleis.

 

**Article 25**

Per resolució de la Presidència, amb acord previ del ple, s'aprovarà l'estructura administrativa del Consell Jurídic Consultiu.

 

Secció tercera Del vicepresident

 

**Article 26** ****[9]****

El conseller electe més antic o, si és procedent, el de major edat, exercirà la vicepre-sidència del Consell.

 

**Article 27**

El vicepresident exercirà les funcions pròpies del president en casos de vacant, absència o malaltia, a més de les que es deriven de la seua condició de conseller.

 

**Article 28**

Al vicepresident correspondran tots els honors i les distincions que incumbeixen al president, quan el substituesca.

 

Secció quarta. Dels consellers

 

**Article 29** ****[10]****

Els consellers electes seran nomenats per decret del Consell de la Generalitat entre professionals i científics que s'hagen distingit en el camp del dret, amb més de deu anys d'exercici professional, o entre persones de reconegut prestigi per la seua experiència en assumptes d'Estat o autonòmics i que tinguen la condició política de valencians (article 6.1 de la llei).

En el cas de produir-se vacant durant la duració del mandat, el conseller designat ho serà pel temps que reste de mandat (article 6.4 de la llei).

En cas d'absència, malaltia o vacant, els consellers electes seran substituïts pel conseller electe que designe el president.

 

**Article 30** ****[11]****

Els consellers electes tindran el tractament d'Il·lustríssim, que conservaran vitalí-ciament llevat que siguen remoguts per incompliment de la seua funció conforme a l'article 7.6 de la llei, o per incompatibilitat no acceptada per este.

Els consellers nats tenen, segons que disposa l'article 2 de la Llei 6/2002, de 2 d'agost, de la Generalitat, el tractament vitalici de Molt Honorable Senyor.

 

**Article 31** ****[12]****

1. Els consellers electes tenen les funcions i les obligacions següents:

a) Assistir, amb veu i vot, a les sessions del Consell sempre que hagen sigut citats reglamentàriament, i hauran d'excusar la seua absència quan l'assistència els siga impossible.

b) Discutir els dictàmens en el Ple, proposant la seua modificació, acceptació o desestimació, així com proposar que siguen retirats o que queden sobre la taula o s'amplien els seus antecedents.

c) Formular vots particulars per escrit, quan discrepen del dictamen o de l'acord majoritari. Per a això valdrà el que disposa el present reglament. En el cas que no hagen assistit a la sessió en què s'haja debatut l'assumpte, no podran formular vot particular.

2. Els consellers nats assistiran a les sessions del Consell, amb veu però sense vot, i no es computarà la seua assistència, en conseqüència, a efectes del quòrum de constitució previst en l'article 13.1 de la llei de creació del Consell.

 

**Article 32** ****[13]****

Als consellers electes els correspon així mateix:

a) Presidir les comissions i les seccions a les quals estigueren adscrits, dirigint les seues deliberacions i autoritzant les actes corresponents.

b) Decidir sobre els projectes de dictamen dels quals reten compte els lletrats i, en cas de rebutjar-los, encomanar la seua redacció a un altre lletrat que designe el president.

c) Sentir, en tràmit d'audiència, les observacions o al·legacions que els feren les persones interessades, o autoritzar amb aquest fi el lletrat o la lletrada corresponent. ****[14]****

 

**Article 33**

El president del Consell podrà designar individualment, amb dictamen favorable previ del ple, consellers per a l'exercici de comeses especials i participació en comissions d'estudi per a qüestions de singular rellevància o interès públic. En aquests casos, les seues opinions o informes no seran atribuïbles al Consell Jurídic Consultiu.

 

Secció cinquena. De la secretaria general

 

**Article 34** ****[15]****

La persona titular de la Secretaria General serà nomenada pel Consell, a proposta del president o la presidenta del Consell Jurídic Consultiu.

Tal nomenament es publicarà en el Diari Oficial de la Comunitat Valenciana.

A la persona titular de la Secretaria General se li donarà possessió del càrrec en reunió del Ple i prestarà jurament o promesa en la forma prevista en el present reglament. En la corresponent sessió assumirà interinament la secretaria el lletrat o la lletrada major.

 

**Article 35** ****[16]****

La persona titular de la Secretaria General serà substituïda, en cas de vacant, absència o malaltia, pel lletrat o la lletrada major, i, a falta d'això, pel lletrat o la lletrada que designe la persona que ocupe la Presidència.

 

**Article 36**

El secretari general tindrà el tractament d'il·lustríssim i percebrà les retribucions i assignacions que es consignen en el pressupost del Consell.

 

**Article 37**

El secretari general despatxarà amb el president amb la periodicitat que aquest determine i, si escau, amb els consellers, sempre que ho demane la bona marxa dels assumptes del Consell.

Corresponen al secretari general les funcions de secretari del ple, de cap directe de personal i del règim interior dels serveis i dependències del Consell, sense perjudici de la superior autoritat del president i de les atribucions del ple i dels consellers.

 

**Article 38**

Com a secretari del ple, li corresponen les funcions següents:

a) Preparar i cursar l'ordre del dia de les sessions del ple, i sotmetre'l a l'aprovació prèvia del president.

b) Assistir amb veu però sense vot a les sessions del ple.

c) Signar amb el president els dictàmens aprovats pel Consell i les modificacions que s'hi introduesquen.

d) Expedir certificacions d'actes, acords, dictàmens i llurs còpies, amb el vistiplau del president.

e) Estendre les certificacions d'assistència que s'escaiguen o li siguen sol·licitades.

f) Dur el llibre d'actes del ple, foliat i visat pel president del Consell, així com la documentació d'actuacions que s'estime pertinent.

g) Dur un registre de disposicions legislatives que afecten el Consell Jurídic Consultiu i de les resolucions recaigudes en els expedients sotmesos a la seua consulta.

h) Elaborar anualment el projecte de memòria d'activitat del Consell.

i) Controlar el registre d'entrada i d'eixida d'expedients.

j) Distribuir els assumptes sotmesos a consulta entre els lletrats.

k) Vigilar els serveis d'arxiu i biblioteca.

 

**Article 39** ****[17]****

Com a cap de personal, li corresponen les competències que, en general, tenen atribuïdes els secretaris generals i els directors generals de l'administració autonòmica respecte als seus departaments, tret d'aquelles que apareguen atribuïdes al president o als consellers, i els seus actes seran susceptibles de recurs administratiu ordinari davant el president, la resolució del qual esgotarà la via administrativa.

El secretari general ostentarà, alhora, la direcció dels lletrats del Consell.

 

**Article 40**

Correspon al secretari general l'elaboració de l'avantprojecte de pressupost, degudament documentat, que serà aprovat pel president amb la deliberació prèvia del ple, per a la seua remissió a la Conselleria d'Economia i Hisenda, a fi d'integrar-se com una secció dins dels pressupostos generals de la Generalitat Valenciana.

 

Secció sisena. Dels lletrats

 

**Article 41** ****[18]****

L'ingrés en el cos de lletrats del Consell Jurídic Consultiu només tindrà efecte per mitjà d'oposició, de conformitat amb les bases i el programa que aprovarà el Ple per a cada convocatòria.

La data d'inici dels exercicis haurà d'estar compresa en temps no inferior a un any ni superior a catorze mesos, comptats des de la publicació de la convocatòria.

La composició del tribunal es determinarà en les bases de l'oposició.

 

**Article 42** ****[19]****

1. Corresponen als lletrats i les lletrades les funcions següents:

a) Estudiar, preparar i redactar fonamentadament els projectes de dictàmens i informes que se'ls assigne sobre els assumptes sotmesos a consulta del Consell Jurídic Consultiu.

b) Informar puntualment el conseller o consellera o, si és el cas, consellers designats, sobre els assumptes confiats al seu estudi, llegir a la ponència redactada i usar la paraula en les seccions o comissions, amb la vènia del conseller o consellera ponent, quantes vegades ho estimen oportú, o quan se'ls requerisca per a això.

c) Assistir, quan se'ls requerisca per a això, a les sessions del Ple del Consell Jurídic Consultiu i usar-hi la paraula a petició de qualsevol conseller o consellera, amb la vènia de la Presidència i en els termes que preveu aquest reglament.

d) Donar assistència tècnica al Consell Jurídic Consultiu.

e) Despatxar amb els consellers o les conselleres els assumptes que aquests consideren necessaris.

2. El president o la presidenta, a proposta de la persona titular de la Secretaria General, oït el Ple, designarà un lletrat o una lletrada major entre el personal funcionari de carrera del Cos de Lletrats de la institució. Seran funcions del lletrat o de la lletrada major, entre altres, les següents:

a) L'emissió d'informe en els expedients de contractació del Consell Jurídic Consultiu, quan així es dispose en la normativa vigent o així ho sol·licite l'òrgan de contractació.

b) L'emissió d'informe de resolució sobre els recursos administratius la competència dels quals corresponga a la Presidència o al Ple.

c) L'emissió, en l'àmbit del Consell Jurídic Consultiu, d'informe jurídic en aquells casos en què les disposicions vigents establisquen la preceptivitat d'un informe jurídic emès per l'Advocacia de la Generalitat, en l'Administració del Consell, o del servei jurídic, en l'àmbit d'altres administracions públiques.

 

**Article 43** ****[20]****

Els lletrats i les lletrades no tenen despatx amb el públic, però, en tràmit d'audiència, podran escoltar, amb l'autorització del conseller o la consellera ponent, les observacions o al·legacions que els feren les persones interessades, sense manifestar res que es relacione amb el fons dels assumptes.

 

**Article 44**

El president del Consell Jurídic Consultiu, a petició del Govern Valencià, podrà designar individualment un lletrat del Consell per a l'exercici de comeses especials o de participació en comissions d'estudi sobre les qüestions d'importància singular o d'interès públic, sempre que resulten adequades a la seua formació. En aquests casos, les seues opinions o informes no seran considerats atribuïbles al Consell.

 

**Article 45** ****[21]****

Els lletrats exerciran les seues funcions en règim de dedicació exclusiva, i resten subjectes a les incompatibilitats que corresponguen d'acord amb el que disposa la Llei de la Funció Pública Valenciana.

 

Secció setena. Altres serveis

 

**Article 46**

El president aprovarà l'estructura administrativa del Consell, tot i respectant les previsions contingudes en els articles següents.

 

**Article 47** ****[22]****

El nombre de funcionaris i empleats del Consell Jurídic Consultiu serà fixat pel president en la relació de llocs de treball corresponent.

Aquestes places seran exercides per funcionaris o empleats que siguen seleccionats pel mateix Consell, d'acord amb el que disposa la Llei de la Funció Pública Valenciana.

 

**Article 48** ****[23]****

De la Secretaria General dependran:

a) El Servei d'Afers Generals, Gestió Econòmica i Personal.

b) El Servei de Coordinació i Documentació.

 

**Article 49**

El personal d'administració serà distribuït pel secretari general segons les necessitats dels serveis.

 

Secció vuitena. Emblema i medalles

 

**Article 50**

El Consell Jurídic Consultiu tindrà com a emblema el que està annexat a aquest reglament i el seu lema és Secundum patriae supremas leges.

 

**Article 51**

El president, els consellers, el secretari general i els lletrats vestiran la toga en els actes en què així ho determine el president.

 

**Article 52**

Les insígnies dels membres del Consell seran les següents:

a) La del president, collar amb medalla i placa daurades i bastó de comandament com a símbol d'autoritat.

b) La dels consellers, medalla i placa daurades.

c) La del secretari general, medalla i placa argentada.

c) La dels lletrats, botó de solapa.

Les medalles, les plaques i els botons duran l'emblema del Consell Jurídic Consultiu.

 

**Article 53**

Tots els membres del Consell, funcionaris i empleats disposaran d'una tarja d'identitat, la qual, signada pel president, n'acreditarà la condició i ocupació.

 

TÍTOL III. Funcionament del Consell Jurídic Consultiu

 

Secció primera. Del ple

 

**Article 54** ****[24]****

1. El Consell actuarà en Ple o en Comissió Permanent.

2. Formen part del Ple el president, els consellers electes i els consellers nats, i estarà assistit pel secretari general. Li competix l'aprovació dels dictàmens corresponents als assumptes a què es referix l'article 10, apartats 1, 2, 3, 5, 6, 7 i 9, de la llei de creació del Consell. Coneixerà, així mateix, de totes aquelles qüestions que no estiguen atribuïdes a la consideració de la Comissió Permanent.

3. La Comissió Permanent està integrada pel president i pels consellers electes i estarà assistida pel secretari general. Li competix l'aprovació dels dictàmens corresponents als assumptes a què es referix l'article 10, apartats 4, 8 i 10, de la llei de creació del Consell, així com els que se sol·liciten amb caràcter urgent.

A les sessions de la Comissió Permanent podran assistir els consellers nats, que seran convocats adientment a l'efecte.

4. El Ple i la Comissió Permanent es reuniran periòdicament, i sempre que els convo-que el president per a entendre d'assumptes de la seua competència.

La convocatòria, que inclourà l'orde del dia, es cursarà amb cinc dies d'antelació com a mínim, excepte en casos urgents, en què el termini serà de quaranta-huit hores, i la cursarà, en estos dos casos, en nom del president, el secretari general del Consell.

 

**Article 55** ****[25]****

Els membres del Consell es col·locaran en les sessions per l'orde següent: en la capçalera de la taula, el president del Consell. A la seua dreta i esquerra, correlativament, els consellers electes, pel seu orde d'antiguitat o per la seua major edat, i els consellers nats, pel seu orde de presa de possessió. Davant la presidència es col·locarà el secretari general. Si assistira algun lletrat, informarà situant-se al costat del secretari general.

 

**Article 56**

Seran públiques les sessions en què es debata la memòria a elevar al Govern Valencià i aquelles sessions en les quals el president del Consell, amb motiu de la presa de possessió d'algun dels membres del Consell, o per tal de commemorar algun esdeveniment, així ho decidesca. La sessió no serà pública en la part de la lectura de l'acta de la sessió anterior, ni en la que es done compte d'algun expedient sotmès a consulta.

 

**Article 57**

Les deliberacions i els acords del Consell Jurídic Consultiu requerixen la presència del president o de qui el substituïsca, d'almenys la mitat dels consellers electes que el formen, i del secretari general. ****[26]****

Els acords s'adoptaran per majoria de vots. En cas d'empat decidirà el vot de qualitat del president. ****[27]****

Excepte en cas d'inhibició, el president i els consellers electes no es podran abstindre en les votacions dels assumptes de competència del Consell. ****[28]****

Per a la votació seguiran l'ordre invers al de col·locació dels consellers, d'esquerra a dreta, i el president votarà en últim lloc.

Els consellers presents i, si s'escau, els lletrats, podran intervenir en el debat en els termes fixats pel president i serà respectat sempre el dret de rèplica per al·lusions.

 

**Article 58** ****[29]****

El Ple i la Comissió Permanent deliberaran sobre els assumptes inclosos en l'orde del dia o que propose el president segons el que disposa l'article 22.c) d'este reglament.

Els projectes de dictamen, objecte d'estudi en la sessió, seran repartits als membres del Consell conjuntament amb la convocatòria i, com a mínim, amb 72 hores d'antelació, tret que l'assumpte siga urgent o que el president estime que hi ha temps suficient per a l'estudi del projecte.

Si es tracta d'un dictamen sobre un projecte de disposició general, s'adjuntarà la còpia del projecte de la norma en la versió immediatament anterior a la sol·licitud de la consulta. A més a més, seran incorporats a l'expedient tots els antecedents i els informes relatius al susdit projecte. En aquest supòsit, la documentació haurà d'estar en mans dels consellers amb una antelació mínima de quaranta-vuit hores.

Si un projecte de dictamen és rebutjat, la ponència haurà d'elaborar-ne un de nou, llevat que el conseller ponent no acceptara la nova comesa; en aquest cas el president, oït el Ple, designarà una ponència especial.

 

**Article 59** ****[30]****

El president o la presidenta i els consellers i les conselleres electius podran presentar vot particular quan dissentisquen del de la majoria, o anunciar-lo abans d'alçar-se la sessió, entregant-lo en aquest cas a la persona titular de la Secretaria General per escrit dins d'un termini no superior a 10 dies, llevat que, per raons de termini d'emissió del dictamen, el president o la presidenta el reduïra. Els consellers o les conselleres electius que hagueren votat en contra podran adherir-se al vot particular o redactar el seu propi, sempre que s'hagueren reservat aquest dret abans de concloure la sessió. En assumptes complexos, el president o la presidenta podrà excepcionalment concedir pròrroga de termini per a la presentació del vot o vots particulars.

Els consellers o les conselleres nats podran sol·licitar que quede constància en acta del seu parer en relació amb els dictàmens que s'aproven.

 

**Article 60**

Qualsevol conseller podrà demanar que un dictamen quede damunt la taula fins la pròxima sessió, però si es tracta d'un assumpte urgent o que haguera quedat damunt la taula en una altra sessió o quan hi haja problemes de termini per a lliurar el dictamen, el president podrà denegar la petició.

 

**Article 61** ****[31]****

Els dictàmens del Ple i de la Comissió Permanent seran remesos a l'autoritat consultant firmats pel president i el secretari general, i s'hi indicaran al marge els noms dels membres del Consell que n'hagen assistit a la deliberació i la votació, amb expressió de si han sigut aprovats per unanimitat o per majoria, i, si és el cas, si ha decidit el vot de qualitat del president.

Els vots particulars s'adjuntaran al dictamen.

 

**Article 62**

El president podrà acordar que l'acta de la reunió siga aprovada al final de la sessió.

 

Secció segona. De les seccions i les comissions

 

**Article 63** ****[32]****

El Consell comptarà amb quatre seccions permanents, cada una d'elles presidida per un conseller electe i integrada per un o més lletrats, la comesa de les quals serà l'elaboració dels projectes de dictamen.

El president del Consell, després de la deliberació del Ple, aprovarà les normes de repartiment dels assumptes entre les diverses seccions.

 

**Article 64**

Per acord del ple, podran formar-se comissions quan la naturalesa dels assumptes a dictaminar ho aconselle.

Les comissions estaran integrades per dos o més consellers i presidides per la persona que designe el president. D'aquestes, en formaran part un o més lletrats i tindran les comeses encomanades pel president del Consell.

 

**Article 65**

El president del Consell serà president nat de totes les seccions i comissions.

 

Secció tercera. De les consultes al Consell

 

**Article 66** ****[33]****

El Consell Jurídic Consultiu emetrà dictamen en tots els assumptes que sotmeten a la seua consulta el president de la Generalitat, el Consell de la Generalitat o el conseller competent (article 9 de la llei).

El Consell Jurídic Consultiu pot sol·licitar a l'òrgan consultant que es complete l'expedient que li ha sigut remés amb tots els antecedents i informes que estime necessaris.

En els casos de petició de dictamen per part de les administracions locals, les universitats públiques i la resta d'entitats i corporacions de dret públic radicades a la Comunitat Valenciana, els antecedents i informes se sol·licitaran, directament, a l'entitat consultant.

En tots estos supòsits, el termini per a emetre dictamen quedarà en suspens fins a la recepció dels documents sol·licitats.

 

**Article 67**

Quan el Consell ho crega convenient, per tenir notícia d'alguna novetat que afecte l'interès comú de la Generalitat Valenciana en els seus béns o drets, s'adreçarà al president de la Generalitat Valenciana i donarà compte d'aquesta per tal que, si ho estima pertinent, sol·licite dictamen directament o mitjançant el conseller corresponent.

 

**Article 68**

Les Corts Valencianes podran sol·licitar dictamen per acord de la mesa, a través del seu president, en el cas previst en la disposició addicional segona de la Llei de Creació del Consell Jurídic Consultiu.

 

**Article 69** ****[34]****

En aquells casos en què una llei establisca l'obligació de sol·licitar dictamen al Consell Jurídic Consultiu, les entitats locals hauran de fer-ho a través del titular de la conselleria competent en matèria d'administracions públiques.

Les universitats públiques i la resta d'entitats i corporacions de dret públic ho faran per mitjà del conseller competent en la matèria de què es tracte.

En supòsits que el dictamen no siga preceptiu, l'entitat consultant haurà de raonar la seua petició que, en tot cas, serà valorada pel conseller, qui decidirà el pertinent sobre la seua remissió al Consell.

 

**Article 70**

El Consell pot invitar a informar davant d'ell, per escrit o oralment, els organismes o les persones que tinguen competència tècnica notòria en les qüestions relacionades amb els assumptes sotmesos a consulta.

 

Secció quarta. Dels dictàmens del Consell

 

**Article 71**

Els dictàmens del Consell Jurídic Consultiu han de ser emesos en el termini màxim d'un mes des de la data de recepció de l'expedient.

Quan, en l'escrit de remissió dels expedients, s'hi faça constar la urgència del dictamen, el termini màxim de l'emissió del dictamen serà de deu dies.

Aquest termini quedarà en suspens en el cas previst en l'article 15.1 de la llei i en els supòsits determinats en aquest reglament.

El termini per a dictaminar no serà interromput per raó de les vacances. Amb aquesta finalitat, el ple establirà el torns per a garantir el despatx normal dels expedients sotmesos a consulta.

 

**Article 72**

En els dictàmens s'exposaran separadament els antecedents de fet, les consideracions de dret i la conclusió o les conclusions que, en els casos justificats, podran ser formulades de manera alternativa o condicional. Aquestes conclusions aniran sempre encapçalades per la frase: «El Consell Jurídic Consultiu de la Comunitat Valenciana és del parer...»

La forma en els dictàmens descrita en el paràgraf anterior no serà necessària quan la consulta sol·licitada tinga la finalitat que el Consell Jurídic Consultiu propose noves formes possibles d'actuació administrativa, l'elaboració o la reforma, sense actuacions prèvies, d'avantprojectes de disposicions generals, o quan les alternatives o les condicions possibles siguen múltiples.

 

**Article 73** ****[35]****

Quan el dictamen continga observacions i suggeriments d'entitat diversa s'establiran, sempre que siga possible, els que siguen considerats essencials als efectes que, si són atesos en la totalitat, la resolució que s'adopte puga seguir la fórmula «Conforme amb el Consell Jurídic Consultiu».

En els dictàmens, la importància distinta de les observacions fetes tindrà el reflex en els termes «observacions tingudes en compte» per a les que siguen essencials i «considerades» per a les no essencials.

 

**Article 74**

Quan el Consell estime la necessitat de prevenció, correcció disciplinària, incoació o esbrinament de responsabilitats dels empleats públics, ho farà constar mitjançant la fórmula «acordada», de forma separada del cos del dictamen, la qual no serà publicada, i en aquest cas es dictarà la resolució «conforme amb», o «oït» el Consell Jurídic Consultiu «i allò acordat», i després seran seguides les actuacions corresponents.

 

**Article 75**

En els dictàmens sobre qualsevol avantprojecte o projecte de norma, el Consell podrà adjuntar al seu dictamen un text nou, en el qual figure íntegrament redactat el text que al seu parer s'ha d'aprovar.

 

Secció cinquena. De les altres decisions del Consell Jurídic Consultiu

 

**Article 76**

El Consell Jurídic Consultiu podrà formular mocions, que seran elevades al Govern Valencià, a iniciativa del ple.

La finalitat d'aquestes mocions és fer les propostes que el Consell estime oportunes respecte de qualsevol assumpte que la pràctica i l'experiència de les seues funcions els suggeresca. Per a la seua elaboració, el president podrà constituir una comissió.

**Article 77**

Anualment, el Consell Jurídic Consultiu elevarà al Govern Valencià una memòria en la qual, amb el motiu d'exposar l'activitat del Consell en el període anterior, podrà recollir les observacions que sobre el funcionament dels serveis públics resulten dels assumptes consultats, i els suggeriments de disposicions generals i de les mesures a adoptar per al millor funcionament de l'administració.

 

**Article 78**

El Consell publicarà, fent omissió de les dades concretes sobre la procedència i les característiques de les consultes, les compilacions de la doctrina legal establerta en els dictàmens i les altres decisions preses.

 

TÍTOL IV. Competències del Consell Jurídic Consultiu

 

**Article 79**

El Consell Jurídic Consultiu emetrà dictàmens en aquells assumptes que potestativament decidesquen sol·licitar els òrgans referits en l'article 9 de la Llei i, a més a més, preceptivament en els que determina l'article 10 de la Llei, en els termes fixats per aquest reglament.

 

**Article 80**

En els casos en què una llei d'aplicació en l'àmbit de la Comunitat Valenciana establesca el caràcter preceptiu del dictamen del Consell d'Estat, s'entendrà, si no s'estableix una altra cosa o se'n dedueix, que la referència està feta al Consell Jurídic Consultiu de la Comunitat Valenciana.

Tret del cas de l'article 10.8.f) de la llei, no podrà obviar-se el caràcter preceptiu del dictamen del Consell Jurídic Consultiu pel fet d'haver-se sol·licitat al Consell d'Estat.

 

**Article 81**

Els assumptes sobre els quals haja dictaminat el Consell Jurídic Consultiu no podran ser remesos a informe de cap altre òrgan de l'administració de la Generalitat Valenciana.

 

**Article 82**

El Consell Jurídic Consultiu publicarà periòdicament en el Diari Oficial de la Generalitat Valenciana la relació de les disposicions que tinguen preceptuada la seua audiència.

 

**Article 83**

En relació amb la competència de l'article 10.5 de la Llei, sempre que es tracte de recursos a interposar o conflictes a plantejar per la Generalitat Valenciana, la sol·licitud de dictamen haurà de ser formulada amb caràcter previ a la interposició d'aquests recursos o al plantejament dels conflictes.

 

**Article 84**

El tràmit de sol·licitud de dictamen preceptiu no serà considerat acomplert quan la decisió o la norma aprovada després del dictamen siga distinta de la sotmesa a consulta, tret que la variació siga d'escassa entitat o es derive de les observacions fetes pel dictamen emès.

 

**Article 85**

La referència feta al dictamen preceptiu en l'article 10.8.e) de la llei, també és referible a qualsevol altre instrument d'ordenament urbanístic que tinga el mateix objecte.

 

DISPOSICIONS TRANSITÒRIES

 

**Primera**

En aplicació del que disposa l'article 10 de la Llei, el caràcter preceptiu del dictamen del Consell d'Estat, contingut en les lleis que afecten el funcionament de l'administració en l'àmbit de la Comunitat Valenciana, s'entendrà referit al dictamen del Consell Jurídic Consultiu a partir de l'entrada en vigor d'aquest decret, sense perjudici del que estableixen les disposicions transitòries segona i tercera.

Són exceptuats d'allò previst pel paràgraf anterior els supòsits en els quals, per la naturalesa de l'assumpte a dictaminar, haja de continuar sent competent el Consell d'Estat.

 

**Segona**

Els assumptes sobre els quals hagués informat el Consell d'Estat no podran ser sotmesos novament a dictamen del Consell Jurídic Consultiu de la Comunitat Valenciana.

Els assumptes que s'hagen remès al Consell d'Estat, abans de la posada en funcionament efectiva del Consell Jurídic Consultiu i sobre els quals el Consell d'Estat encara no hagués dictaminat, podran ser sol·licitats en devolució per tal de ser sotmesos a la consulta del Consell Jurídic Consultiu de la Comunitat Valenciana.

 

**Tercera**

El Consell Jurídic Consultiu començarà a exercir les seues funcions consultives quan dispose de mitjans personals i materials adequats. El ple del Consell ho acordarà i en publicarà la data.

 

**Quarta** ****[36]****

 

DISPOSICIÓ FINAL

 

El president del Consell Jurídic Consultiu desplegarà les previsions d'aquest reglament i, amb la deliberació prèvia del ple, n'aprovarà l'estructura orgànica.

 

 

[**Emblema del Consell Jurídic Consultiu (pdf)**](http://www.dogv.gva.es/auto/dogv/docvpub/rlgv/1996/D_1996_138_imagen_01.pdf)

 

 

 

---

****[1]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005), pel qual es reforma el Reglament del Consell Jurídic Consultiu de la Comunitat Valenciana (DOGV núm. 5130 de 08.11.2005) Ref. Base de dades 5509/2005.

****[2]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[3]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[4]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003), pel qual es modifica el Reglament del Consell Jurídic Consultiu de la Comunitat Valenciana aprovat mitjançant el Decret 138/1996, de 16 de juliol, del Consell de la Generalitat (DOGV núm. 4577 de 01.09.2003) Ref. Base de dades 3992/2003.

****[5]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[6]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[7]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[8]****Apartat e de l'article 23 redactat pel **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**, pel qual es modifica el Reglament del Consell Jurídic Consultiu de la Comunitat Valenciana, aprovat pel Decret 138/1996, de 16 de juliol, del Consell (DOGV núm. 7699 de 18.01.2016) Ref. Base de dades 000271/2016.

****[9]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[10]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[11]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[12]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[13]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[14]****Paràgraf c introduït pel **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[15]****Redacció que en fa el **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[16]****Redacció que en fa el **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[17]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[18]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[19]****Redacció que en fa el **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[20]****Redacció que en fa el **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[21]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[22]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[23]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[24]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[25]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[26]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[27]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[28]****Redacció que en fa el [**Decret 151/2003, de 29 d'agost, del Consell de la Generalitat**](http://www.dogv.gva.es/va/disposicio?sig=3992/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3992/2003).

****[29]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[30]****Redacció que en fa el **[Decret 1/2016, de 15 de gener, del Consell](http://www.dogv.gva.es/va/disposicio?sig=000271/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D000271/2016)**.

****[31]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[32]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[33]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[34]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[35]****Redacció que en fa el [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).

****[36]****Derogada pel [**Decret 161/2005, de 4 de novembre, del Consell de la Generalitat**](http://www.dogv.gva.es/va/disposicio?sig=5509/2005&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D5509/2005).


Còpia Permalink ELI